上巳日與二子迨過遊塗山荆山記所見
作者：蘇軾
朝代：宋

paragraphs: 此生終安歸，還軫天下半。
朅來乘樏廟，復作微禹歎。
從祀及彼呱，像設偶此粲。
秦祖當侑坐，夏郊亦薦祼。
可憐淮海人，尚記弧矢旦。
荆山碧相照，楚水清可亂。
刖人有餘坑，美石肖溫瓚。
龜泉木杪出，牛乳石池漫。
小兒强好古，侍史笑流汗。
歸時蝙蝠飛，炬火記遠岸。